
1. Iugoslavia - predarea fostului preşedinte Slobodan Miloşevici Tribunalului Penal Internaţional de la Haga 

Purtătorul de cuvânt al Guvernului sârb a anunţat, la 28 iunie a.c., că fostul preşedinte, Slobodan Miloşevici, a fost predat reprezentanţilor Tribunalului Penal Internaţional (TPI). “Guvernul Serbiei a luat astăzi decizia de a-l preda pe Miloşevici către TPI, pe baza articolului 135 al Constituţiei Serbiei şi a articolului 16 al Constituţiei Iugoslaviei, în vederea îndeplinirii obligaţiilor referitoare la cooperarea cu TPI”, a declarat premierul sârb, Zoran Djindjici. "Decizia a intrat în vigoare imediat", a adăugat el. "Guvernul sârb consideră nulă decizia Curţii Constituţionale, care pune în pericol supravieţuirea ţării", a adăugat Z. Djindjici. 

Anterior acestei decizii, Curtea Constituţională a Iugoslaviei se pronunţase, în aceeaşi zi, pentru stoparea aplicării decretului guvernamental privind cooperarea cu Tribunalul Penal Internaţional. Patru judecători votaseră în favoarea acestei hotărâri, al cincilea judecător neparticipând la dezbatere şi la vot. Hotărârea Curţii a încercat blocarea procesului de transferare a fostului preşedinte iugoslav Slobodan Miloşevici la TPI. “Este o victorie a justiţiei asupra violenţei şi nimic nu se va mai putea face prin violenţă", declara, după anunţarea acestei hotărâri, unul dintre avocaţii lui S. Miloşevici, Toma Fila.

De asemenea, înaintea punerii în aplicare a hotărârii guvernului sârb privind predarea lui S. Miloşevici, preşedintele Voislav Koştuniţa a criticat TPI, "această instituţie cu mandat nedefinit". "Tribunalul trebuie să înceteze să facă o dreptate selectivă", a spus el. Voislav Koştuniţa a denunţat presiunile exercitate de TPI şi de comunitatea internaţională, în special de Statele Unite, pentru a impune ţării sale să coopereze cu TPI. "Toate presiunile sunt contraproductive, antrenând rezistenţa", a spus el. În opinia lui V. Koştuniţa, procesul lui S. Miloşevici şi a altor iugoslavi inculpaţi de TPI pentru crime de război ar fi trebuit să aibă loc în faţa unor "tribunale naţionale", cu eventuala participare a magistraţilor internaţionali. "Acest lucru ar fi redus tensiunile emoţionale. Asemenea procese ar fi evitat transformarea inculpaţilor în martiri", a afirmat V. Koştuniţa. 

*

Premierul iugoslav, Zoran Djindjici, a confirmat la 29 iunie a.c., demisia sa din funcţie, precizând că ea este motivată de presiunile datorate "cooperarării cu Tribunalul Penal Internaţional" . 

Această cooperare a "stricat relaţiile din cadrul Guvernului iugoslav", a afirmat Z. Djindjici cu prilejul unei conferinţe de presă. 

Guvernul federal s-a format în urma asocierii dintre coaliţia reformistă sârbă (DOS) şi Partidul Socialist Popular (SNP) din Muntenegru, din care a provenit Z. Djindjici. 

Z. Djindjici reproşează DOS că l-a predat, pe fostul preşedinte iugoslav Slobodan Miloşevici, TPI, precizând că nu doreşte "să ia măsuri care ar ameninţa supravieţuirea Iugoslaviei" . 

SNP, aliat al lui S. Miloşevici până în octombrie 2000, a intrat în componenţa guvernului federal împreună cu DOS după înlăturarea de la putere a fostului preşedintelui iugoslav. SNP s-a opus ferm predării de cetăţeni iugoslavi Tribunalului Penal Internaţional. Miniştrii aparţinând acestui partid au afirmat, anterior adoptării decretului privind cooperarea cu TPI, că vor demisiona. 

*

Premierul Serbiei, Zoran Djindjici, a apreciat, într-un interviu acordat televiziunii germane ARD, că Federaţia Iugoslavă se află într-o criză profundă, după ce miniştrii muntenegreni au refuzat să se solidarizeze cu acţiunea guvernamentală referitoare la transferarea către Tribunalul Penal Internaţional (TPI) a fostului preşedinte Slobodan Miloşevici.

"Federaţia se află într-o criză profundă. Noi trebuie să găsim un concept pentru o federaţie reformată, care va fi apoi prezentat populaţiei din Muntenegru ca o posibilă soluţie la această criză. Dacă populaţia va respinge acest concept, atunci va trebui să ne despărţim, dacă îl acceptă, atunci trebuie să organizăm noi alegeri şi să schimbăm Constituţia", a mai declarat Z. Djindjici. ”Sperăm ca acest lucru să se întâmple până la sfârşitul anului”, a conchis acesta. 

Într-un alt interviu, acordat cotidianului "Vecernie Novosti" din Belgrad, premierul Z. Djindjici afirmă că preşedintele iugoslav, Voislav Koştuniţa şi partidul acestuia, deşi susţin contrariul, au fost informaţi în prealabil în legătură cu decizia de a-l trimite pe Miloşevici la Haga. 

Z. Djindjici susţine că “numai ipocriţii şi cinicii pot afirma că nu s-a ţinut cont de Curtea Constituţională, deşi s-a ajuns la situaţia în care cele două republici care formează federaţia nu recunosc nici o decizie a instituţiilor federale”. “Noi în Serbia nu putem să mai rămânem în această situaţie nesigură fără să ştim dacă avem sau nu avem un stat”, a adăugat Z. Djindjici.

*

Parchetul din Belgrad a cerut Ministerului de Interne sârb să organizeze o anchetă asupra incidentelor care au marcat manifestaţiile pro-Miloşevici, desfăşurate la 28-29 iunie a.c. Parchetul a cerut informaţii referitoare la persoanele responsabile de agresiunile împotriva jurnaliştilor şi despre cele care au scandat ameninţări cu moartea la adresa premierului sârb, Zoran Djindjici sau care afişau pancarte cu texte de ameninţare.

În decursul celor două zile de manifestaţii, la care au participat simpatizanţi şi membri ai Partidului Socialist (SPS, de opoziţie) al lui Slobodan Miloşevici şi ai Partidului Radical (SRS, ultranaţionalist) al lui Voislav Şeşeli, manifestanţii au scandat "Îl vom omorî pe Djindjici" sau "Va mai curge sânge, iar Djindjici va fi primul". Manifestanţii au ameninţat şi cu revolta. Mai mulţi jurnalişti au fost răniţi uşor de către manifestanţii pro-Miloşevici, în cursul acestor demonstraţii.

*

Actul de acuzare împotriva lui Slobodan Miloşevici a fost extins "pentru a include mai multe fapte şi un număr mai mare de victime", a anunţat la 29 iunie a.c., Carla Del Ponte, procurorul şef al Tribunalului Penal Internaţional pentru fosta Iugoslavie. 

"Actul de acuzare se referă la crimele comise în Kosovo însă include mai multe fapte şi un număr mai mare de victime", a declarat Carla Del Ponte în cursul unei conferinţe de presă. 

Capetele de acuzare împotriva lui S. Miloşevici şi a celor patru colaboratori ai săi (Milan Milutinovici, Nikola Sainovici, Dragoljub Ojdanic şi Vlajko Stojiljkovic) au fost prezentate pe site-ul oficial al TPI şi sunt următoarele: deportare, crime, violarea legilor războiului, persecuţii pe criterii politice, religioase şi rasiale, toate incluse în categoria “crime împotriva umanităţii".

Potrivit actului citat, cei cinci sunt acuzaţi că, din ianuarie 1999, şi până pe 20 iunie 1999 au "plănuit, instigat, comis şi dus o campanie de teroare şi violenţă" vizându-i pe albanezii din Kosovo. Scopul acestor acţiuni ar fi fost "plecarea din Kosovo a unei importante părţi a albanezilor şi asigurarea controlului sârbilor asupra provinciei". “Ei ar fi încurajat şi sprijinit uciderea a sute de civili albanezi”, se mai precizează în actul de acuzare al TPI. 

Procurorul şef al TPI a precizat că acest act de acuzare modificat şi extins nu a luat în considerare campania de exhumare a cadavrelor care se desfăşoară în apropiere de Belgrad. Carla del Ponte şi-a exprimat satisfacţia faţă de sprijinul acordat de Statele Unite, Germania şi Franţa. Ea a menţionat că în ultimele zile “s-a aflat în contact" cu secretarul de Stat american, Colin Powell, cancelarul german, Gerhard Schröeder, şi preşedintele francez, Jacques Chirac. 

Referindu-se la operaţiunea de transferare a lui Slobodan Miloşevici, Carla del Ponte şi-a exprimat satisfacţia şi pentru ajutorul acordat de Marea Britanie şi Olanda. 

Fostul preşedinte S. Miloşevici a declarat, în timpul detenţiei în închisoarea de la Belgrad, că alături de colaboratorii săi a fost "ţinta NATO deoarece nu a plecat capul în faţa ordinelor Alianţei Nord Atlantice". "Sunt mândru de ceea ce am făcut şi voi continua să lupt pentru aceleaşi idei de independenţă naţională, de libertate, de pace şi de progres social", a adăugat el. 

*

Fostul preşedinte iugoslav, Slobodan Miloşevici, a informat Tribunalul Penal Internaţional că “nu doreşte să fie reprezentat de unul sau mai mulţi avocaţi în cursul audierii sale iniţiale”, a anunţat Christian Chartier, purtător de cuvânt al TPI.

Dragoslav Ognajovici, unul dintre cei doi avocaţi veniţi de la Belgrad, a afirmat că “procesul împotriva fostului preşedinte iugoslav este unul politic şi că, în consecinţă, apărarea va adopta o strategie politică”. Într-un interviu publicat de cotidianul italian “La Republicca”, avocatul a precizat că “Slobodan Miloşevici respinge total acest proces, pe care îl consideră drept o farsă”. D. Ognajovici a precizat că S. Miloşevici a refuzat să i se citească drepturile şi a respins documentele care i-au fost prezentate. Tribunalul Penal Internaţional de la Haga este “un organism ilegal, creat în mod ilegal de către Consiliul de Securitate al Naţiunilor Unite, care a demonstrat, nu numai o dată, că deţine deja propriul adevăr”, a adăugat avocatul. 

*

“Consider acest tribunal un fals tribunal, iar actul de acuzare un fals act de acuzare. Este o instituţie ilegală, care nu a fost creată de Adunarea Generală a Naţiunilor Unite”, a declarat Slobodan Miloşevici în faţa completului de judecată de la Haga la 3 iulie 2001. 

Preşedintele TPI, judecătorul britanic Richard May, i-a cerut de mai multe ori, pe parcursul şedinţei, fostului preşedinte iugoslav să revină asupra deciziei sale de a se reprezenta singur, însă acesta a declarat că nu are nevoie de avocaţi. Richard May a apreciat că hotărârea lui Slobodan Miloşevici de a nu recunoaşte legitimitatea TPI echivalează cu o pledoarie de nevinovăţie şi a amânat procedurile preliminare ale procesului până la 27 august a.c., dată la care va avea loc o nouă înfăţişare.

“Slobodan Miloşevici a părut a fi un învingător moral în timpul primei sale apariţii în faţa Tribunalului Penal Internaţional”, a apreciat, la Belgrad, Veselin Cerovici, unul dintre avocaţii fostului lider iugoslav. “Prezentându-se fără avocat, S. Miloşevici a dorit să sublinieze că respinge acest tribunal internaţional şi acuzaţiile care i se aduc”, a subliniat Veselin Cerovici. 

În opinia acestuia, Slobodan Miloşevici “nu a dorit să admită legitimitatea unei farse”, afirmaţiile lui în faţa TPI reprezentând însăşi “filosofia apărării sale”. “S. Miloşevici a pus în evidenţă confruntarea dintre două concepţii: cea constând în apărarea suveranităţii unui stat, împotriva unei intervenţii străine, şi cea privind acţiunea trupelor NATO pentru a impune acestui stat regulile unei noi ordini mondiale”, a comentat avocatul fostului lider iugoslav.

■ Reacţii internaţionale privind predarea lui S. Miloşevici

 

Ţările occidentale au primit cu satisfacţie anunţul guvernului sârb privind transferarea fostului preşedinte iugoslav Slobodan Miloşevici la Haga, pentru a compărea în faţa Tribunalului Penal Internaţional (TPI). Secretarul general al ONU, Kofi Annan, a salutat această veste ca pe o victorie împotriva impunităţii. “Este o zi de care ne vom aminti nu ca de un act de răzbunare, ci de justiţie. Este o victorie a responsabilităţii asupra impunităţii”, a spus el. Preşedintele TPI, francezul Claude Jorda, a calificat acest eveniment drept un “moment istoric”. “În planul dreptului internaţional şi al dreptului umanitar, este un progres ireversibil”. 

Preşedintele american, George W. Bush, “aplaudă” această decizie. “Transferarea lui S. Miloşevici la Haga este un mesaj fără echivoc către toate persoanele care au aruncat Balcanii în tragedie şi brutalităţi că vor răspunde pentru crimele lor”. În opinia cancelarului german, Gerhard Schröder, acest fapt “este un mare succes pentru eforturile internaţionale în favoarea justiţiei”. Preşedintele francez, Jacques Chirac, a felicitat autorităţile sârbe pentru această “contribuţie majoră la afirmarea dreptului şi a justiţiei în lume”. Premierul britanic, Tony Blair, a calificat această decizie drept “un lucru foarte bun”.

“Transferul lui S. Miloşevici nu întăreşte stabilitatea Iugoslaviei. Aceasta face, fără îndoială, jocul separatiştilor din Kosovo şi din Muntenegru, care sunt în favoarea ieşirii din Federaţie”, a afirmat, la rândul său, şeful diplomaţiei ruse, Igor Ivanov.

*

Şaptezeci şi şapte de deputaţi eleni şi-au manifestat opoziţia faţă de transferarea lui Slobodan Miloşevici către TPI. Aceştia au remis, la 28 iunie a.c., o petiţie ambasadei Iugoslaviei, în care îşi manifestă opoziţia faţă de transferarea lui Slobodan Miloşevici către TPI. Acuzaţiile aduse lui S. Miloşevici au fost lansate "sub presiunea intolerabilă a forţelor care nu au ezitat să bombardeze cu cruzime Iugoslavia, sub pretextul protecţiei drepturilor omului", se arată în petiţie. Printre semnatarii petiţiei figurează secretarul general al Partidului Comunist (KKE), Aleka Paparigas, şi deputaţi ai KKE, PASOK (socialist, aflat la putere), ai Noii Democraţii (ND, conservator) şi ai Coaliţiei de Stânga. 

Purtătorul de cuvânt al Ministerului Afacerilor Externe al Greciei, Panos Beglitis, a declarat că acestă chestiune reprezintă o problemă a "forţelor politice din Iugoslavia şi a Guvernului ales în mod democratic care au acţionat cu responsabilitate". 

*

Secretarul general NATO, lordul George Robertson, a salutat “decizia curajoasă” a guvernului iugoslav. “Aş vrea să felicit autorităţile de la Belgrad pentru decizia înţeleaptă şi curajoasă”, a declarat G. Robertson. “S. Miloşevici este asociat perioadei celei mai negre din istoria Iugoslaviei şi a Balcanilor. Progresele economice şi democratice în Iugoslavia se vor dezvolta numai într-un climat în care conturile vor fi reglate cu trecutul. Demersurile de azi constituie un pas important în această direcţie”, a subliniat secretarul general NATO. 

*

Preşedintele Comisiei Europene, Romano Prodi, s-a declarat, la rândul său, mulţumit de extrădarea lui S. Miloşevici. “Acest transfer constituie un pas decisiv pentru justiţie în favoarea poporului Republicii Federale Iugoslavia şi pentru toţi cei care au suferit un deceniu de violenţe în regiune”, a precizat Romano Prodi. Acesta a adresat un apel tuturor forţele politice iugoslave să folosească această şansă istorică pentru pace şi reconciliere. 

Înaltul reprezentant al Uniunii Europene pentru politică externă, Javier Solana, a apreciat că transferarea lui Slobodan Miloşevici dovedeşte că “justiţia nu are frontiere”.

Preşedintele Comitetului de Miniştri al Consiliului Europei, Ernst Walch, preşedintele Adunării Parlamentare, lordul Russel-Jonston, şi secretarul general, Walter Schwimmer, au salutat transferul lui S. Miloşevici la Tribunalul de la Haga: “Prea mult timp poporul din Iugoslavia a purtat eticheta nedreaptă a responsabilităţii colective a crimelor comise în numele său”. 

 

 

■ Conferinţa donatorilor pentru Iugoslavia 

Conferinţa ţărilor donatoare pentru Republica Federală Iugoslavia (RFI) şi-a deschis lucrările, în 29 iunie a.c., la Bruxelles, la câteva ore după predarea fostului preşedinte iugoslav, Slobodan Miloşevici, Tribunalului Penal Internaţional de la Haga. 

Predarea fostului preşedinte justiţiei internaţionale "va încuraja donatorii să efectueze mai rapid vărsămintele de fonduri şi să negocieze cooperări financiare adiţionale, în special în domeniul investiţiilor private", a declarat Miroljub Labus, vicepremier iugoslav. Majoritatea fondurilor care vor fi acordate vor fi folosite la reabilitarea infrastructurii, dar şi la plata profesorilor sau a medicilor, a explicat acesta, înaintea deschiderii lucrărilor conferinţei. 

“Summit-ul economic european a încercat să demonstreze dacă Occidentul este hotărât să ajute la reconstrucţia Iugoslaviei”, a declarat premierul sârb, Zoran Djindjici. "Chestiunea crucială a acestui summit este de a vedea dacă vom avea un sprijin economic suficient şi destul de rapid pentru a ne contrui economia şi a ne dezvolta", a declarat Z. Djindjici. În intervenţia sa, pe care a avut-o în cadrul conferinţei de la Bruxelles, premierul a afirmat că prin predarea lui S. Miloşevici la Haga, Iugoslavia va putea intra în Uniunea Europeană în următorii zece ani. El a precizat, însă, că Iugoslavia şi alte ţări din Balcani nu vor putea îndeplini criteriile europene în această perioadă, dar că standardele impuse de Bruxelles nu vor mai fi atât de ridicate. "Cred că europenii văd că este mai costisitor să fim în exterior, decât în interior", a mai spus acesta.

Nevoile urgente ale Iugoslaviei pentru anul 2002 au fost evaluate de Banca Mondială la 1,25 miliarde USD, şi la 3,9 miliarde USD pentru următorii trei ani.

Cu ocazia acestei conferinţe, donatorii au promis Iugoslaviei 1,25 miliarde de dolari pentru următoarele 12 luni, dar responsabilii sârbi au afirmat că au nevoie de 200 de milioane de dolari până în septembrie a.c.

În ciuda promisiunilor, bancherii iugoslavi consideră că autorităţile trebuie să obţină, cât mai urgent, o restructurare a datoriilor externe şi să atragă investiţii private, pentru a evita o eventuală dependenţă de ajutoare. Presiunea generată de plăţile în contul datoriei externe va trebui, de asemenea, compensată printr-o intensificare a investiţiilor private. În perioada 2001-2005, autorităţile de la Belgrad trebuie să plătească în contul datoriei externe aproximativ 20,6 miliarde de dolari.

 

2. Situaţia din Macedonia

 

“Forţele NATO au evacuat, la 25 iunie a.c., 600 de combatanţi ai gherilei albaneze UCK şi civili din localitatea Aracinovo, din apropiere de Skopje, pe care rebelii o ocupaseră din 8 iunie”, a declarat, purtătorul de cuvânt al KFOR în Macedonia, Barry Johnson. Militarii americani au escortat un convoi de 350 de rebeli şi civili până în satul Nikustak, situat la circa şapte kilometri nord de Aracinovo. Comandantul B. Johnson a afirmat că rebelii UCK au depus armele într-un camion, după care s-au urcat în autobuzele închiriate de comunitatea internaţională. Sosiţi la Nikustak, la intrarea în zona controlată de rebeli în nordul Macedoniei, combatanţii UCK s-au dispersat. 

Retragerea rebelilor din Aracinovo a urmat unui acord negociat de reprezentanţii comunităţii internaţionale, în special ai NATO, care a autorizat rămânerea combatanţilor UCK pe teritoriul macedonean, fără a preda armele. Acest acord, şi în special faptul că rebelilor li s-a permis să păstreze armele, a provocat furie în rândul populaţiei macedonene. Mii de persoane au manifestat, în aceeaşi zi, la Skopje, în faţa sediului Parlamentului şi al Preşedinţiei, după ce rebelii albanezi s-au retras din localitatea Aracinovo fără a preda armele. Mii de locuitori macedoneni din Skopje, dar şi militari în rezervă îmbrăcaţi în uniformă, s-au adunat în faţa Parlamentului, care găzduieşte şi sediul Preşedinţiei, scandând "Trajkovski, demisia", "NATO, trădătorii" şi "Shqiptar" (termen peiorativ folosit pentru a-i desemna pe albanezi). În clădire, în prezenţa şefului statului, Boris Trajkovski, avea loc o reuniune a liderilor politici din ţară. 

"Nu înţelegem ce se întâmplă, nu înţelegem cum de rebelii pot să plece înarmaţi şi să rămână aici, în ţară, unde vor ucide alţi oameni", a explicat un manifestant, rezumând nemulţumirea crescândă a opiniei publice. Unii manifestanţi fluturau drapele macedonene, în timp ce alţii aprindeau lumânări, în memoria soldaţilor şi a poliţiştilor care şi-au pierdut viaţa de la debutul conflictului cu gherila albaneză. 

În ultimele săptămâni, opinia publică a manifestat o nemulţumire crescândă faţă de Guvern, căruia i se reproşează că dă dovadă de toleranţă excesivă în privinţa gherilei. Acestui fapt i se adaugă şi furia faţă de comunitatea albaneză, acuzată că formulează revendicări exagerate, şi faţă de comunitatea internaţională, care face apeluri continue către conducerea Macedoniei pentru evitarea utilizării excesive a forţei, preconizând o soluţionare paşnică a conflictului. 

*

Evacuarea combatanţilor gherilei albaneze UCK din Aracinovo, realizată de forţele americane din cadrul NATO, a fost aprobată de preşedintele american, George W. Bush. "Decizia a fost luată la nivel local, dar a fost discutată cu preşedintele George W. Bush, cu secretarul Apărării, Donald Rumsfeld, şi consilierul pe probleme de Securitate naţională, Condoleezza Rice", a declarat purtătorul de cuvânt al Casei Albe, Ari Fleischer. 

Aceasta a fost prima intervenţie a trupelor americane, care au desfăşurat 700 de soldaţi în Macedonia, vizând evitarea unei confruntări între combatanţii albanezi şi armata macedoneană. 

Ari Fleischer a adăugat că operaţiunea, negociată de Uniunea Europeană, a fost autorizată datorită unor criterii practice, forţele americane în Macedonia dispunând de mijloacele de transport necesare pentru evacuarea combatanţilor UCK. 

*

Un responsabil NATO a recunoscut că există "contacte tehnice" între Alianţa Nord-Atlantică şi rebelii albanezi din Macedonia referitoare la dezarmarea voluntară. Pe de altă parte, "vor fi utilizate vehicule ale Forţei Multinaţionale de Pace din Kosovo (KFOR), care dispune de baze logistice în Macedonia, pentru evacuarea rebelilor din satul Aracinovo, din apropiere de Skopje, ca urmare a armistiţiului încheiat în 24 iunie a.c.", a adăugat responsabiliul NATO. “Trupele KFOR sunt singurele care dispun de logistica necesară pentru evacuarea rebelilor", a precizat acesta. 

"Rebelii albanezi şi forţele guvernamentale macedonene au încheiat un proiect de evacuare, a afirmat el, adăugând că nici un militar al KFOR şi nici un reprezentant al NATO nu a negociat acest acord". 

KFOR numără circa 2.500 de militari în Macedonia, însă aceste trupe sunt însărcinate doar cu sprijinirea logistică a celor 38.000 de soldaţi KFOR trimişi în Kosovo, provincia din sudul Serbiei cu populaţie majoritar albaneză. 

*

Gherila albaneză din UCK şi-a luat angajamentul, la 25 iunie a.c., la Aracinovo, în nordul Macedoniei, în faţa reprezentanţilor NATO, să respecte o "încetare a focului de lungă durată", a declarat comandantul gherilei de la Aracinovo, I. Hoxha. "Am decis o încetare a focului de lungă durată, în toată Macedonia", a spus el. 

Precedenta încetare a focului decretată de UCK expira la 26 iunie a.c. 

Încetarea focului a fost semnată, la 25 iunie a.c., cu ocazia negocierilor referitoare la retragerea UCK din Aracinovo, împreună cu emisarul NATO pentru Balcani, Pieter Feith. 

Comandantul I. Hoxha a afirmat că luptătorii albanezi au acceptat să se retragă din oraşul situat în apropiere de Skopje, "în semn de bunăvoinţă, pentru a începe discuţii serioase cu macedonenii". 

*

Macedonia se pronunţă împotriva unei intervenţii militare internaţionale, care ar putea duce la o repetare a scenariului din Kosovo, a declarat, la 27 iunie a.c., la Moscova, ambasadorul macedonean în Rusia, Dimităr Dimitrov. "Ne temem că o intervenţie militară externă ar putea provoca o repetare a ceea ce s-a întâmplat în Kosovo", a subliniat D. Dimitrov, în cursul unei conferinţe de presă, răspunzând unei întrebări referitoare la trimiterea unei forţe internaţionale în Macedonia, din care ar putea face parte şi soldaţi ruşi. “Paraşutiştii ruşi prezenţi în Balcani sunt gata să intre în Macedonia pentru a-i dezarma pe luptătorii albanezi”, dacă vor primi acest ordin, declarase, generalul Gheorghi Şpak, comandantul acestor paraşutişti. 

Ambasadorul a denunţat, de asemenea, “incoerenţa” poziţiei NATO în ceea ce priveşte contactele cu luptătorii albanezi. "Alianţa declara la început că este imposibilă o negociere cu teroriştii, dar apoi a luat legătura cu liderii albanezilor", a spus diplomatul.

*

Izbucnirea unui război civil în Macedonia “atârnă de un fir”, a avertizat coordonatorul Pactului de Stabilitate în Balcani, Bodo Hombach, într-un interviu difuzat la 27 iunie a.c., de televiziunea publică germană ZDF. "Până în acest moment, războiul civil a fost evitat, în ciuda provocărilor teroriştilor, dar acum ura atinge cote înalte în rândul populaţiei, a subliniat Bodo Hombach, exprimându-şi speranţa "că guvernul macedonean are forţa politică de a o stăpâni". “Situaţia din Macedonia, a adăugat el, depinde de situaţia generală din Europa de Sud-Est, şi aceasta s-a îmbunătăţit considerabil prin eforturile Pactului de Stabilitate". 

Pe de altă parte, Bodo Hombach a dat asigurări că are "încredere totală că democraţii" din Iugoslavia vor rezista în faţa miilor de simpatizanţi ai lui Slobodan Miloşevici, care au manifestat, la Belgrad, în încercarea de a împiedica transferul fostului preşedinte iugoslav la Tribunalul Penal Internaţional (TPI) de la Haga. Acestea nu sunt decât grupuri mici, "care nu pot destabiliza cu adevărat guvernul", a apreciat el. 

*

Premierul macedonean, Ljubco Georgievski, a declarat, la 26 iunie a.c. că "nu va fi vorba de o încetare a focului până când rebelii albanezi din UCK nu vor fi acceptat planul de pace al Guvernului macedonean, care presupune, în special, ca aceştia să predea armele în prezenţa NATO". 

Într-o alocuţiune rostită la postul de televiziune macedonean, menită să înlăture temerile populaţiei cu privire la administrarea crizei de către Guvern, L. Georgievski a declarat că, în semn de bunăvoinţă, armata a dat dovadă de reţinere în campania declanşată împotriva gherilei. 

Preşedintele macedonean, Boris Trajkovski, a confirmat controversata retragere a rebelilor albanezi din Aracinovo, pe care a calificat-o un “succes”, în replică la mânia miilor de manifestanţi care au demonstrat, la Skopje, acuzându-l de lipsă de fermitate. Acesta a apreciat că evacuarea rebelilor din satul Aracinovo a fost o primă etapă a planului său de pace. L. Georgievski a apreciat, la rândul său, că "discuţiile vor fi facilitate de faptul că fostul ministru francez al Apărării, François Léotard, a fost numit emisar special al Uniunii Europene în Macedonia". 

Premierul Macedoniei a mai afirmat că Uniunea Europeană şi-a intensificat presiunile exercitate atât asupra macedonenilor cât şi asupra rebelilor, pentru ca fiecare să facă unele concesii. “Avem impresia că suntem victime ale şantajului la care au recurs teroriştii”, a afirmat el. 

Planul de pace prevede găsirea unui acord politic între partidele politice macedonene şi cele albaneze, dezarmarea rebelilor şi o amnistiere a luptătorilor care sunt cetăţeni ai Macedoniei. 

*

Secretarul general adjunct al NATO pentru probleme politice, Daniel Speckhard, a declarat, la 26 iunie a.c., că “observatori din partea Uniunii Europene şi a OSCE au fost desfăşuraţi în satul Aracinovo, de unde rebelii albanezi s-au retras la 25 iunie a.c”. D. Speckhard a calificat drept "complet false" şi "poveşti" afirmaţiile potrivit cărora armata macedoneană era pe punctul de a prelua din nou controlul asupra localităţii Aracinovo, exact când, la Skopje, a fost impusă încetarea focului de şeful diplomaţiei europene, Javier Solana. "Cei pe care i-am evacuat erau hotărâţi să continue oricum lupta şi aveau şi armele necesare pentru asta", a subliniat oficialul NATO. 

Potrivit lui Daniel Speckhard, scopul retragerii UCK din Aracinovo a fost acela "de a ameliora securitatea Capitalei", care se afla în bătaia tirurilor gherilei începând din 8 iunie, când UCK a preluat controlul asupra satului Aracinovo. 

*

Consiliul Nord-Atlantic a adoptat, oficial, la 29 iunie a.c., planul "Essential Harvest", care va permite desfăşurarea a aproximativ 3.000 de militari pentru a supraveghea dezarmarea voluntară a rebelilor albanezi. 

După acordul oficial al reprezentanţilor permanenţi, "NATO poate acum lansa operaţiunea imediat ce criteriile vor fi îndeplinite pe teren", a precizat purtătorul de cuvânt al Alianţei, Yves Brodeur. El a reamintit, totodată, aceste criterii: o încetare durabilă a focului, angajarea tuturor partidelor în găsirea unei rezolvări politice şi voinţa exprimată de luptătorii din Armata Naţională de Eliberare (UCK) de a depune armele.

 

3. Summit-ul economic european de la Salzburg 

 

Cincisprezece şefi de stat şi de guvern şi 40 de miniştri din statele Europei Centrale şi de Est au participat, în perioada 1-3 iulie a.c., la summit-ul economic european, organizat de Forumul economic mondial la Salzburg, având ca principală temă de dezbatere extinderea UE. 

Criza din Macedonia a figurat, de asemenea, pe agenda summit-ului, la care au fost invitaţi şi preşedinţii macedonean, Boris Trajkovski, şi iugoslav, Voislav Koştuniţa, precum şi secretarul general al NATO, George Robertson. 

În total, la summit au fost invitaţi 620 de participanţi din 44 de ţări, printre care un mare număr de persoane cu putere decizională în domeniul economiei din regiunea Europei Centrale şi Orientale. Summit-ul este organizat anual, în ultimii şase ani, de Forumul Economic Mondial (WEF). 

Pentru prima dată, anul acesta, întrevederea europeană a avut ca temă problemele Europei Centrale şi de Est. Dezbaterile au abordat şi teme precum economia rusă, comerţul şi munca în Europa. Problema principală aflată pe ordinea de zi a fost, însă, cea a extinderii europene, proces întârziat, recent, de rezultatul negativ al referendumului irlandez privind Tratatul de la Nisa. 

Comisarul european pentru extindere, Günter Verheugen, a avut întâlniri cu preşedinţii şi premierii din regiune. Acesta a lansat un apel către guvernul austriac pentru a nu bloca negocierile de aderare a Republicii Cehe, din cauza centralei nucleare de la Temelin. “Chiar dacă procesul de extindere în întreaga Europă a politicii antinucleare, lansat de Austria, este pe deplin justificat, executivul austriac nu trebuie să condiţioneze aderarea Republicii Cehe la UE de închidere a centralei nucleare cehe de la Temelin”, a declarat oficialul european.

 

 

■ Extinderea UE, în centrul atenţiei la Salzburg

 

“Agenţiile de presă ruseşti au anunţat că în cadrul summit-ului european economic de la Salzburg una dintre principalele teme abordate a fost Rusia. Totuşi, cea mai importantă discuţie s-a desfăşurat între preşedintele Poloniei, Aleksandr Kwasniewski şi Guenter Verheugen şi a vizat problema acceptării de noi state în Uniunea Europeană. Referitor la Rusia, s-a găsit un singur citat, în ediţia de limbă germană a ziarului britanic “Financial Times”. Este vorba despre pretenţia exprimată de către ex-premierul rus Serghei Kirienko, care a declarat că în cadrul următoarei runde de negocieri privind extinderea UE ar trebui să se analizeze şi doleanţele Rusiei. (…)

Aleksandr Kwasniewski a luat cuvântul în numele tuturor statelor candidate la aderare. El s-a declarat neliniştit de faptul că irlandezii au votat în cadrul unui referendum naţional împotriva extinderii UE - pur şi simplu, irlandezii se tem ca nu cumva acceptarea “noilor membri” să diminueze ajutoarele de care beneficiază. Totodată, preşedintele polonez s-a pronunţat împotriva restricţiei care va face ca abia după şapte ani de la aderare muncitorilor din Polonia, din Republica Cehă sau din alte state est-europene să li se permită să lucreze în Occident. La toate acestea, Gunter Verheugen, a dat un răspuns tranşant: “Acesta este punctul nostru de vedere final”. (…)

De altfel, această discuţie contrazice opinia preşedintelui trustului rus “Politica”, Veaceslav Nikonov, care a precizat într-un interviu acordat publicaţiei “Izvestia” că summit-ul de la Salzburg nu este decât o “adunare plăcută într-un oraş frumos”. “Nu, aici se iau decizii chibzuite, minuţios elaborate de guvernele europene la ele acasă”, a mai spus acesta. Declaraţia lui Serghei Kirienko cu privire la posibilitatea de aderare a Rusiei la UE prezintă, într-adevăr, interes. O serie de experţi occidentali au menţionat că această propunere are, desigur, propria motivaţie: “unirea tehnologiilor avansate europene cu bogăţiile naturale ale Rusiei, fapt ce va majora în mod considerabil competitivitatea mărfurilor şi va micşora costurile de producţie”. Totuşi, este foarte important să se înţeleagă faptul că toate discuţiile pe această temă trebuie să fie mult mai concrete. Pentru a putea adera la UE trebuie să soluţionezi o serie de probleme privind unificarea legislativă, activitatea vamală etc. Cu alte cuvinte, este necesar ca regulile tale să coincidă cu cele europene, care, vrem sau nu acest lucru, sunt considerate unele “civilizate”. Pentru Rusia acest lucru ar însemna reforme generale. Cu toate acestea, au trecut deja zece ani şi ruşii continuă să audă doar simple promisiuni referitoare la asemenea reforme”.

4. Principalele obiective ale preşedinţiei belgiene a UE 

 

Belgia a preluat, de la 1 iulie, pentru a 11-a oară, preşedinţia semestrială a Uniunii Europene. 

O ceremonie simbolică de transferare a preşedinţiei UE de la Suedia către Belgia a avut loc într-un parc de distracţii, Mini-Europa, aflat la periferia capitalei Bruxelles. (Ceremonia oficială a avut loc la 3 iulie a.c., la Teatrul Regal, în prezenţa regelui şi a reginei Belgiei). 

Printre priorităţile preşedinţiei belgiene a Uniunii Europene se află, conform obiectivelor anunţate de Guvernul de la Bruxelles: 

- Continuarea extinderii pentru o restabilire a identităţii europene; 

- Luarea măsurilor finale pentru introducerea monedei euro la 1 ianuarie 2002; 

- Crearea unor indicatori în materie de calitate a locurilor de muncă; 

- Desfăşurarea unei politici comune în materie de azil şi imigraţie; 

- Crearea unităţii europeane permanente a magistraţilor: Eurojust 

- Dezvoltarea Politicii Europene de Securitate şi de Apărare. 

Fiecare ţară care preia preşedinţia UE îşi alege o siglă. Belgia a ales o pălărie în culorile naţionale, iar stele de pe drapelul european înconjoară un “BE”, cele două litere punctând şi adresele de internet ale site-urilor belgiene.

 

■ Bilanţul preşedinţiei suedeze a UE

Primul ministru suedez, Göran Persson, a prezentat la 3 iulie a.c., la Strasbourg, în plenul Parlamentului European, bilanţul preşedinţiei suedeze a Uniunii Europene, care s-a încheiat la 1 iulie a.c., apreciind că Suedia a demonstrat că “şi-a îndeplinit programul asumat şi chiar l-a depăşit în materie de extindere şi dezvoltare durabilă”. 

“Am muncit din greu pentru a accelera procesul de aderare a noilor membri, statele candidate din sud-estul şi centrul Europei”, a subliniat premierul suedez, salutând în special faptul că în acest semestru UE a decis finalizarea în 2002 a negocierilor. “Când am spus că acesta este unul dintre obiectivele noastre, am lansat un semnal clar că dorim cu hotărâre extinderea. La Göteborg (unde a avut loc ultimul summit al “Celor 15”) s-a confirmat faptul că acest proces este irevocabil”, a evidenţiat şeful guvernului suedez. 

Pe de altă parte, Göran Persson, a apreciat că “la viitoarea dezbatere asupra reformei instituţiilor europene, care va fi finalizată în 2004, ar trebui să participe şi cetăţenii europeni, care să poată contribui la adoptarea deciziilor legate de UE, astfel încât acestea să fie mai rezonabile”. “Trebuie să construim o Europă mai deschisă, care să dea rezultate mai bune şi să fie mai apropiată de cetăţeni”, a continuat premierul suedez, a cărui preşedinţie a fost marcată de referendumul din Republica Irlanda privind ratificarea Tratatului de la Nisa, în care irlandezii au respins reformele propuse de “Cei 15”. 

Evaluând rezultatele obţinute pe planul politicii externe de preşedinţia sudeză a UE, şeful executivului suedez a declarat că “a urmărit cu precădere adâncirea cooperării cu Federaţia Rusă, cu Ucraina, “posibil viitor membru”, şi cu ţările din Orientul Mijlociu, în vederea relansării procesului de pace din regiune”. Premierul suedez a trecut în revistă şi situaţia din Orientul Mijlociu, precizând că atunci“când se produce o criză în Orientul Mijlociu, aceasta se transformă în propria noastră criză”. 

La rândul său, comisarul european însărcinat cu problemele mediului, reprezentanta Suediei, Margot Wallstrom, vorbind în numele Comisiei Europene, a declarat că priorităţile UE trebuie să fie în continuare extinderea, prezentată ca “o ocazie pentru garantarea prosperităţii şi securităţii în Europa pe termen lung, dezvoltarea durabilă, protecţia mediului înconjurător, sănătatea publică şi sistemul transporturilor”. 

 

5. Reuniunea miniştrilor de externe de la Tallin

Miniştrii de externe ai celor zece ţări candidate la aderarea la NATO (Albania, Bulgaria, Croaţia, Estonia, Letonia, Lituania, Macedonia, România, Slovacia şi Slovenia) s-au întâlnit, la 2 iulie a.c., la Tallin (Estonia), pentru a evalua situaţia existentă înaintea summit-ului de la Praga din 2002, unde ar urma să se decidă lărgirea Alianţei Nord-Atlantice. Discuţiile s-au referit la ultimele evoluţii în dezbaterea ideii privind lărgirea NATO, participanţii având ocazia să-şi împărtăşească experienţa în ceea ce priveşte programele de acţiune pe care le-au adoptat şi să abordeze posibilităţile de cooperare între ţările candidate.

Miniştrii de externe, prezenţi la reuniune, au solicitat Alianţei Nord-Atlantice să formuleze, cu ocazia summit-ului de la Praga, din noiembrie 2002, invitaţii de aderare pentru ţările care vor fi pregătite, în acest sens, salutând "discursul vizionar" privind securitatea în Europa, pronunţat de preşedintele american, George W. Bush, la Varşovia. George W. Bush anunţase, în capitala poloneză, angajamentul Statelor Unite în favoarea extinderii NATO. 

Declaraţia finală a reuniunii miniştrilor de externe exprimă convingerea acestora că NATO va extinde "zona comună de securitate şi stabilitate în Europa şi că va invita toate ţările democratice care se califică să se alăture, în 2002, Alianţei". 

"Ne aflăm pe calea cea bună către extinderea NATO", a declarat ministrul eston de Externe, Toomas Hendrik. "Problema nu este să ştim dacă, ci când va avea loc extinderea", a adăugat acesta. Şeful diplomaţiei letone, Indulis Berzins, şi-a exprimat, la rândul său, speranţa că NATO va invita "cât mai mulţi noi membri cu putinţă", apreciind că Rusia nu trebuie să beneficieze de drept de veto în această chestiune. "Extinderea nu este îndreptată împotriva nimănui şi suntem convişi că şi Rusia va înţelege acest lucru", a spus el. 

Miniştri prezenţi şi-au exprimat sprijinul faţă de eforturile NATO şi UE în vederea găsirii unei soluţii pentru conflictul din Macedonia, declarându-se “preocupaţi în faţa ameninţării ca forţele extremiste să afecteze suveranitatea şi integritatea teritorială a Macedoniei”. Declaraţia reuniunii “condamnă toate activităţile teroriste şi exprimă sprijinul celor zece ţări pentru guvernul de unitate naţională macedonean şi pentru preşedintele Boris Trajkovski, care încearcă să rezolve criza prin mijloace paşnice”. 

“Apartenenţa la NATO ar deveni un factor-cheie pentru stabilitatea ţării noastre”, a afirmat Ilinka Mitreva, ministrul macedonean de externe. Ea a adăugat că guvernul său "speră să elimine de pe agenda sa, în decurs de o lună, mai multe subiecte arzătoare, ca urmare a adoptării unei noi legislaţii care să dezamorseze tensiunile din ţară, prin creşterea rolului albanezilor în structurile guvernamentale şi alte măsuri de acest fel". "Dar nu există loc de dialog cu teroriştii; discutăm numai cu liderii aleşi în mod democratic", a mai precizat Ilinka Mitreva.

 

6. Vizita premierului israelian în SUA 

 

Premierul israelian, Ariel Sharon, a vizitat SUA în perioada 26-27 iunie a.c., remarcând “divergenţele-surpriză” dintre Israel şi Statele Unite privind viitorul procesului de pace din Orientul Mijlociu. 

Aceste divergenţe au apărut încă din primele momente ale întrevederii sale cu preşedintele american George W. Bush, în legătură cu fragila încetare a focului israelo-palestiniană, intervenită ca urmare a medierii şefului CIA, George Tenet. De la intrarea în vigoare a acesteia, la 13 iunie a.c., israelienii şi palestinienii se acuză reciproc de nerespectarea ei. 

A. Sharon şi-a reafirmat poziţia, potrivit căreia nu va exista nici un progres politic fără încetarea totală a violenţelor. Preşedintele G. Bush a susţinut necesitatea unor progrese, "pentru a nu se prăbuşi şi ceea ce s-a obţinut până acum". Premierul israelian a recunoscut că au apărut divergenţe pe tema colonizării israeliene a teritoriilor palestiniene. El a susţinut că în colonii trebuie să continue construirea de locuinţe, pentru a răspunde creşterii de populaţie, pe când preşedintele G. Bush a pledat pentru o oprire imediată şi totală a colonizărilor, aşa cum prevede şi raportul comisiei Mitchell, privind situaţia din Israel şi teritorii. Divergenţele dintre cei doi au apărut inclusiv la capitolul încetării violenţelor, pe care o solicită, în prealabil, A. Sharon. Preşedintele american este de părere că pot fi înregistrate progrese politice, chiar dacă în teren violenţele nu au încetat complet. 

*

“Perioada-test de o săptămână de calm absolut, propusă de secretatul american de Stat, Colin Powell, a început la 27 iunie”, a declarat, la Gaza, liderul Autorităţii Palestiniene, Yasser Arafat. 

Israelul şi palestinienii au acceptat, la 28 iunie a.c., schiţa unui calendar în vederea unei relansări a negocierilor, propusă de C. Powell în cursul turneului său în Orientul Mijlociu. Calendarul prevede o perioadă-test de o săptămână de calm absolut, care ar trebui să fie urmată de şase săptămâni de acalmie şi de câteva luni în cursul cărora se va încerca restabilirea încrederii în cele două părţi. Şeful diplomaţiei americane lăsase să se înţeleagă că premierul israelian, Ariel Sharon, este cel care decide când începe această perioadă-test. 

De altfel, un responsabil israelian cu rang înalt a reacţionat la declaraţiile lui Y. Arafat, afirmând că perioada-test de o săptămână nu a început. "În teren, nu există nici un semn de reîntoarcere a calmului absolut. Începerea numărătorii inverse pentru perioada-test va începe atunci când vom asista la o oprire totală a violenţelor", a declarat responsabilul israelian, care a cerut protecţia anonimatului. 

În plus, ministrul israelian al Afacerilor Externe, Shimon Peres, a afirmat că Ariel Sharon este cel care va determina în ce moment va începe perioada-test de calm absolut şi a reamintit că aşa a spus Colin Powell. 

*

Liderii politici americani au respins orice sugestie privind urmărirea în justiţie a prim-ministrului israelian Ariel Sharon pentru presupusa sa responsabilitate în masacrele comise în 1982, în taberele de refugiaţi palestinieni de la Sabra şi Shatila (Liban). 

“Însuşi faptul că preşedintele G. W. Bush poartă discuţii cu liderul ales al unei naţiuni democratice este un răspuns", a declarat purtătorul de cuvânt al Casei Albe, Ari Fleischer. 

*

Între 150 şi 200 de manifestanţi pro-palestinieni au manifestat în faţa Casei Albe împotriva lui A. Sharon, purtând pancarte pe care scria "criminalul de război trebuie judecat". Poliţia a arestat şase manifestanţi. 

Două serii de plângeri au fost depuse, la Parchetul din Bruxelles, pe numele premierului israelian, Ariel Sharon, pentru presupusa responsabilitate a acestuia în masacrul comis la Sabra şi Shatila (Liban), în 1982. Prima plângere, cu constituire de parte civilă pentru acuzaţia de genocid adusă lui Ariel Sharon, a fost depusă, la începutul lunii iunie, de un comitet format din cetăţeni palestinieni, libanezi, marocani şi belgieni, care nu au fost ei înşişi victime ale masacrului. Cea de-a doua plângere colectivă, în care A. Sharon este acuzat de crime împotriva umanităţii, acte de genocid şi crime de război, a fost depusă la 2 iulie a.c., de 23 de victime ale masacrului, care s-au constituit în părţi civile, şi de cinci martori. O comisie de anchetă israeliană a decis că responsabilitatea lui Ariel Sharon, la vremea respectivă ministru al Apărării, este limitată în masacrele comise în septembrie 1982, în taberele de refugiaţi de la Sabra şi Shatila, în care şi-au pierdut viaţa 800 până la 2.000 de civili palestinieni. 

Pe de altă parte, Naţiunile Unite au calificat drept genocid masacrele de la Sabra şi Shatila. Parchetul din Bruxelles urmează să decidă în săptămânile următoare dacă aceste plângeri vor fi admise. 

 

7. Tratatul de frontieră Moldova - Ucraina

 

Parlamentul de la Chişinău a amânat, pentru o dată ulterioară, ratificarea Tratatului de frontieră cu Ucraina, prin care Republica Moldova s-a angajat să le cedeze ucrainenilor aproximativ 8 kilometri din şoseaua Odesa-Reni. 

Deputaţii urmau să aprobe documentul în şedinţa din 28 iunie a.c. a Legislativului. Liderul fracţiunii comuniştilor, formaţiune care deţine 71 de mandate din totalul de 101 ale Parlamentului, a declarat că mai întâi va trebui elaborat un acord privind exploatarea în comun a acestui sector de şosea.

Victor Stepaniuc a spus că "acest acord va fi examinat cu mare atenţie de majoritatea parlamentară şi abia după ce vor apărea garanţii că totul este în ordine, va fi ratificat Tratatul de frontieră". Liderul grupului parlamentar al comuniştilor consideră că acordul privind exploatarea în comun a segmentului de şosea ar trebui inclus ca articol separat în Tratat. Faptul că Republica Moldova este de acord să cedeze cei 7,7 kilometri de şosea care desparte în două localitatea Palanca este prevăzut de protocolul adiţional Tratatului de frontieră, care a fost semnat acum doi ani de fostul preşedinte al statului, Petru Lucinschi. Comuniştii au fost nevoiţi să amâne ratificarea Tratatului din cauza protestelor populaţiei comunei Palanca, izbucnite acum un an. Oamenii spun că, după ce conducerea Moldovei va ceda segmentul de şosea, ei nu-şi vor mai putea lucra pământurile, situate de cealaltă parte a drumului. Ucrainenii şi-au instalat postul vamal pe terenuri aparţinând satului, în ciuda protestelor localnicilor. Primarul comunei Palanca, Ion Voloh, a declarat că grănicerii ucraineni percep acum taxe de frontieră de la sătenii care merg să-şi lucreze pământurile. 

Împotriva ratificării Tratatului s-au pronunţat şi deputaţii Partidului Popular Creştin Democrat, singura formaţiune aflată în opoziţie. Ei afirmă că Legislativul nu are dreptul să aprobe cedarea porţiunii de şosea, pentru că, potrivit Constituţiei, cedarea teritoriului naţional se poate face doar prin referendum. 

Dacă va obţine segmentul de drum, Ucraina va putea controla întreaga şosea care leagă oraşele Odesa şi Reni. Iniţial, ucrainenii le-au promis oficialilor moldoveni că, în cazul cedării şoselei, vor renunţa la 100 de metri de pământ la Dunăre, pentru ca Republica Moldova să-şi poată construi terminalul de la Giurgiuleşti. Cei 100 de metri aparţin, de fapt, tot Republicii Moldova. Acum trei ani, grănicerii ucraineni şi-au mutat "peste noapte" postul cu 100 de metri în interiorul Republicii Moldova, ca să împiedice construirea terminalului. El ar fi fost o problemă pentru Ucraina, care are port la Reni. 

Potrivit unor surse neoficiale, citate de agenţiile de presă, după venirea comuniştilor la putere, Ucraina a făcut o altă înţelegere cu noua conducere a Republicii Moldova. După prima întrevedere pe care preşedintele Vladimir Voronin a avut-o cu omologul său ucrainean, Leonid Kucima, cei doi s-au înţeles că, dacă Parlamentul Moldovei va ratifica Tratatul, Ucraina va ceda, în schimb, proprietăţile moldoveneşti aflate pe teritoriul său. Este vorba despre bazele de odihnă construite în perioada sovietică şi care, după destrămarea URSS, au rămas pe teritoriul ucrainean. 

 

8. Discuţii în problema sancţiunilor contra Irakului

 

Rusia a prezentat, la 26 iunie a.c., Consiliului de Securitate al ONU, un set de contrapropuneri la proiectul americano-britanic de revizuire a sancţiunilor impuse Irakului, prezentat de curând, reiterând, totodată, respingerea acestuia.

"Nu putem fi de acord cu acest proiect de rezoluţie, care nu poate fi aprobat pur şi simplu", a afirmat ambasadorul rus, Serghei Lavrov, la deschiderea unei dezbateri publice a Consiliului de Securitate al ONU în privinţa Irakului. 

Rusia dispune de un drept de veto, la fel ca şi celelalte patru state membre permanente ale Consiliului de Securitate (China, Statele Unite, Franţa, Marea Britanie). 

"Acest lucru nu înseamnă, desigur, că Rusia nu este dispusă să continue discuţiile privind situaţia umanitară", a subliniat S. Lavrov, care a adăugat: "Totuşi, o astfel de discuţie nu trebuie politizată". El a afirmat că proiectul american şi britanic "nu reduce, ci înăspreşte sancţiunile" impuse Irakului cu 11 ani în urmă. 

Propunerea rusă urmăreşte facilitarea comerţului civil cu Irakul şi, în acelaşi timp, întărirea controalelor asupra bunurilor cu caracter militar, încercând să pună capăt contrabandei cu petrol. Delegatul rus a afirmat că ţara sa a prezentat propriul său proiect de rezoluţie, în care sunt enunţate "criterii clare pentru suspendarea şi ridicarea sancţiunilor" în schimbul cooperării Irakului cu inspectorii în materie de dezarmare ai ONU. 

În text se prevede suspendarea sancţiunilor imediat ce va fi pus la punct un sistem de control pe termen lung al arsenalului irakian, apoi ridicarea sancţiunilor în termen de 180 de zile, la recomandarea secretarului general al ONU, Kofi Annan. 

Reprezentantul american, James Cunningham, a exclus, însă, imediat posibilitatea unei examinări serioase a propunerii ruse de către Consiliul de Securitate. Acest proiect "nu constituie o bază utilă pentru discuţii" şi "pune serioase probleme", a adăugat el. 

Încă înainte de începerea dezbaterii, reprezentantul britanic Jeremy Greenstock a declarat că proiectul rus "nu reprezintă o abordare credibilă pentru Consiliu". El a afirmat că îşi menţine "intenţia de a supune la vot proiectul britanic până pe 3 iulie a.c. la miezul nopţii", aceasta fiind data limită fixată de Consiliu pentru ajungerea la un acord. 

